動作 RPG

動作 係一種電子遊戲類型，顧名思義係結合咗動作遊戲同 RPG，會
好似動作遊戲噉，考玩家反應夠唔夠快同埋手眼協調夠唔夠好；同時
又會好似 RPG 噉，有經驗值同升呢嘅遊戲機制。

喺一隻典型嘅 ARPG 當中，隻遊戲會要求玩家親手控制住自己個角色郁動同攻擊，而唔似得傳統嘅 RPG 噉，畀玩家淨係靠住選單嚟命令角色行動，同時喺戰鬥過後，玩家控制嘅角色會得到經驗值同升呢－所以隻遊戲定義上仲算屬於 RPG 。

ARPG 一路到咗廿一世紀初都仲有唔少出名嘅作品，例子可以睇吓《闇龍紀元系列》同埋《艾爾登法環》噉，而風靡全球 RPG 界嘅《最終幻想系列》亦都畀人話係愈嚟愈趨向 ARPG，放棄咗早期作品當中嗰種回合制嘅戰鬥。

常見機制

ARPG 成日會用以下呢啲機制：
郁動控制：ARPG 正路都會畀玩家直接控制角色郁動；喺《最終幻想系列》早期啲嘅作品同埋《寵物小精靈系列》入面，玩家戰鬥嗰陣冇得直接控制角色郁動，淨係有得透過選單嚟揀「自己控制緊嘅角色要採取乜嘢行動」；相比之下，好似《艾爾登法環》同《最終幻想 XVI》等嘅 ARPG 作品，玩家郁手掣上面條類比搖桿，就會令玩家角色喺戰鬥空間裏面郁嚟郁去。
體力：每個角色都會有嘅一個值，有異於血值同魔法值－
個角色做親乜嘢行動－每吓格鬥武器攻擊，或者每次用咒語... 呀噉－都要消耗一定量嘅體力，唔同行動要消耗嘅體力嘅量都唔同；
一個角色唔夠體力淨嘅話，就唔能夠行動；
如果一個角色乜行動都唔做，過咗一陣之後佢就會開始恢復體力；
體力呢種機制，限住玩家可以採取幾多行動，等佢就冇得靠住喺 1 秒內施 10 次咒語嚟屈對手機，而係焗住要有策略噉計劃自己嘅行動。
閃避：隻遊戲有個閃避指令，玩家一撳閃避指令，玩家角色就會－
突然郁動，郁動嘅幅度啱啱好夠佢避開大部份嘅攻擊；又或者
玩家一撳閃避指令，玩家角色就會喺地下度翻滾一段距離，翻滾期間玩家角色會暫時進入完全唔能夠畀人打中嘅狀態；
正常情況下，閃避用起嚟會受某啲限制，通常係每吓閃避都要消耗若干體力；而視乎隻遊戲點設計，閃避可以幾有技巧－想像玩家太早撳閃避指令，佢個角色太早做閃避同太早離開閃避嗰陣嘅無敵狀態，因而畀敵人打中。
擋：隻遊戲有個擋指令，玩家一撳擋指令，玩家角色就會揸實自己個盾，用個盾抵擋嚟緊嘅攻擊，令吓攻擊造成嘅傷害減少若干 %，甚至令嗰吓攻擊完全冇嗮效；隻遊戲會將盾當做道具一種，會有若干款嘅盾畀玩家揀用，唔同盾性能唔同，可能有啲盾能夠抵擋更多嘅傷害但重啲，會搞到個角色郁得慢咗。
出招流露：當一個 ARPG 角色要出大招式嗰時，佢往往會喺出招前做啲動作－想像一位大魔法師準備要施展佢最勁嘅咒語，佢會一路面露痛楚噉唸咒，又或者一隻惡龍準備要出絕招噴火燒著嗮成笪戰場，佢會打開個口喉嚨開始發光發幾秒，先至真係噴火－呢啲「話畀玩家知個角色就嚟要出招」嘅訊號，就係電子遊戲上講嘅流露；設計 ARPG 嘅人成日都會運用流露嚟調節一場戰鬥嘅難度－如果一招絕招流露少通常就會令到嗰一招難避，間接令場戰鬥難打咗。
動搖：好多 ARPG 都有動搖嘅機制；喺呢種機制下，玩家每吓攻擊都會提升個敵人嘅動搖程度，動搖程度去到咁上下個敵人就會進入受到動搖嘅狀態，一個受到動搖嘅敵人會暫時郁唔到，而且佢畀人打嗰陣受嘅傷害會大咗，玩家就可以趁機會猛咁打佢，令佢損失大量嘅血。
順帶一提，因為 ARPG 咁睇重動作，佢哋好多時都會因而冇咁睇重能力值：例如喺傳統嘅回合制 RPG 裏面，一個角色避唔避得開一吓攻擊，往往係由佢能力值決定嘅；而喺 ARPG 當中，閃避睇嘅係玩家反應夠唔夠快，做唔做到喺適當嘅時間點撳閃避掣，唔係咁關能力值嘅事。

職業機制

包括 ARPG 在內嘅 RPG 不溜都深受《龍與地下城》影響，傾向大量噉使用奇幻同埋相關嘅橋段。呢啲噉嘅奇幻 RPG 成日都用角色職業嘅機制：顧名思義角色職業即係指一位角色可以有職業，常見嘅職業包括咗騎士同魔法師呀噉，而唔同職業有唔同專長。

ARPG 嘅角色職業基本上可以分兩大類－
好似騎士等主要靠近身肉搏嘅職業，佢哋啲攻擊通常冇乜射程可言；
好似魔法師等主要靠長距離攻擊嘅職業，佢哋可以企喺離敵人遠嘅地方用魔法射敵人，但一旦敵人靠得太近佢哋就好多時會無力反抗；

ARPG 好多時會設計成要求唔同職業嘅角色互補不足，而唔同嘅 ARPG 作品可能會用唔同方法達到呢個目標：《闇龍紀元》會畀玩家控制住一隊角色，玩家預設會控制住故仔嘅主角，但佢有權喺戰鬥途中改做控制主角嘅其中一個隊友，所以玩家可以例如要啲騎士企喺魔法師前面做人盾，等啲魔法師可以安心施咒；而喺《艾爾登法環》裏面，故仔嘅主角係獨來獨往嘅，大多數時間都冇隊友幫手，不過隻遊戲有靈灰嘅機制－玩家可以用靈灰呢種道具召喚啲 NPC 嚟幫手打，玩家如果用緊個身為魔法師嘅角色，可以召喚騎士型嘅 NPC 要佢哋做自己人盾，等自己可以安心施咒。

名作
ARPG 喺電子遊戲早期經已存在。一般認為，呢種遊戲類型源自 1980 年代，由《屠龍劍系列》同埋《伊蘇系列》等嘅作品帶起。

廿一世紀初出名嘅 ARPG 就有
《暗黑破壞神系列》
《魔物獵人系列》
《質量效應系列》，採用咗科幻嘅美學，結合埋射擊遊戲
《闇龍紀元系列》
《最終幻想系列》，尤其係個系列喺 2010 年代起嘅作品，當中《最終幻想 XVI》已經係完全嘅 ARPG 。
《寵物小精靈傳說：阿爾宙斯》
《艾爾登法環》，結合咗魂系遊戲同開放世界，受到極正面嘅評價。

魂系遊戲：多數屬 ARPG，特徵係特登設計到難度高而且重視環境敘事，成日都會用黑暗奇幻嘅美學。
戰術 RPG
奇幻

攷

拎
Action RPG ，TV Tropes 講 ARPG 呢種遊戲類型，有列表式噉將 ARPG 作品列嗮出嚟。
Action RPG ，Giant Bomb 講 ARPG 呢種遊戲類型。
Elden Ring - Malenia, Blade of Miquella Boss Fight (4K 60FPS) ，《艾爾登法環》其中一個大佬，段片包埋啲劇情畫面－隻遊戲畀玩家控制嗰陣，畫面會見到血條等嘅 HUD。

電子遊戲類型